อิเหนา เดินสายขอเสียงบีบมาเลเซียเพิ่มชนิดกีฬา ศึกซีเกมส์
อิเหนา อินโดนีเซีย เดินสายขอเสียงสมาชิกเพื่อกดดัน มาเลเซีย บรรจุชนิดกีฬาเพิ่มในซีเกมส์ ครั้งที่ 29 ขณะที่ประเทศไทยดัน มวยไทย สุดตัว พร้อมกับ ยูโด-ฟันดาบ ด้วย ขณะเดียวกัน บิ๊กจา พล.ต.จารึก อารีราชการัณย์ เผย อินโดฯต้องการทำผลงานในซีเกมส์ให้ดี เพื่อสร้างความมั่นใจให้กับฝ่ายต่างๆในการเป็นเจ้าภาพจัด เอเชียนเกมส์ ครั้งที่ 18,บิ๊กจา พล.ต.จารึก อารีราชการัณย์ รองประธานและเลขาธิการคณะกรรมการโอลิมปิกแห่งประเทศไทยฯ เปิดเผยว่า จากการที่ประเทศมาเลเซียในฐานะเจ้าภาพการแข่งขันกีฬาซีเกมส์ ครั้งที่ 29 ซึ่งแข่งขันระหว่างวันที่ 19-31 ส.ค.60 ได้ประกาศบรรจุกีฬา 34 ชนิด รวม 342 เหรียญทอง แต่รายการกีฬาที่จัดชิงชัยส่วนใหญ่ล้วนเป็นความหวังของประเทศมาเลเซียแทบทั้งสิ้น พร้อมกันนี้ยังได้ตัดกีฬาความหวังของหลายชาติ รวมทั้งของไทยออกหลายรายการ อาทิ ยกน้ำหนักหญิง, ฟุตซอลชาย, ฟุตบอลหญิง, โปโลน้ำทีมหญิง, ว่ายน้ำ ระยะ 50 ม. เป็นต้น ซึ่งทางมาเลเซียได้ให้ชาติสมาชิกสามารถเสนอรายการชิงชัยเพิ่มเติมได้ในการประชุมวันที่ 13-14 ก.ค.59 โดยในการประชุมดังกล่าวจะพิจารณาและสรุปกีฬาที่จะบรรจุชิงชัยเป็นครั้งสุดท้าย,อย่างไรก็ตาม ตอนนี้ทางอินโดนีเซียได้เป็นหัวเรือใหญ่ เข้าพบปะกับประเทศสมาชิกอาเซียน เพื่อขอการสนับสนุนในการบรรจุกีฬาชิงชัยเพิ่มเติม รวมทั้งคณะกรรมการชุดนี้เป็นทีมงานชุดใหม่ จึงต้องเดินทางไปแนะนำตัวกับชาติสมาชิกด้วย โดยก่อนหน้านี้ได้เดินทางไปที่เมียนมาและเวียดนามมาแล้ว ล่าสุดเดินทางมาที่ประเทศไทยและเข้าหารือกับตนในเรื่องดังกล่าว เนื่องจากอินโดนีเซียกำลังจะเป็นเจ้าภาพจัดการแข่งขันเอเชียนเกมส์ ครั้งที่ 18 ในปี ค.ศ.2018 จึงต้องการทำผลงานในการแข่งขันซีเกมส์ ครั้งที่ 29 ให้ดี เพื่อแสดงให้รัฐบาลและประชาชนเห็นถึงศักยภาพทางด้านกีฬามากที่สุด สำหรับการหารือร่วมกับอินโดนีเซีย ไทยได้เสนอขอให้มีการบรรจุกีฬา มวยไทย เพิ่มเติมเป็นหลัก นอกจากนี้ ยังมียูโดและฟันดาบ ซึ่งบรรจุแข่งขันในโอลิมปิกเกมส์อยู่ในข่ายผลักดันให้มีการชิงชัยด้วย,ขณะเดียวกัน ตัวแทนอินโดนีเซียได้ขอคำแนะนำจากไทย เพื่อเป็นแนวทางจัดการแข่งขันมหกรรมกีฬาเอเชียนเกมส์ด้วย ซึ่งนอกจากเรื่องเอกสารต่างๆแล้ว ตนยังได้ให้คำแนะนำว่าไม่ควรกระจายสนามแข่งขันไปในหลายเมือง เพราะจะเกิดความยุ่งยากและวุ่นวายในการบริหารจัดการ หากเป็นไปได้อยากให้จัดแข่งขันเฉพาะแค่กรุงจาการ์ตาเป็นหลัก,อินโดนีเซียกำลังเดินสายขอเสียงสนับสนุนจากชาติสมาชิกอาเซียน เพื่อต่อรองกับการให้มาเลเซียยินยอมบรรจุกีฬาและประเภทกีฬาชิงชัยในซีเกมส์ ครั้งที่ 29 เพิ่มเติม เนื่องจากอินโดนีเซียกำลังจะเป็นเจ้าภาพเอเชียนเกมส์ ครั้งที่ 18 จึงต้องการนำร่องด้วยการทำผลงานคว้าเหรียญรางวัลในซีเกมส์ให้ดีที่สุด ซึ่งหลังจากหารือกับไทยแล้วก็จะเดินทางไปที่ประเทศกัมพูชาต่อไป
อิเหนา อินโดนีเซีย เดินสายขอเสียงสมาชิกเพื่อกดดัน มาเลเซีย บรรจุชนิดกีฬาเพิ่มในซีเกมส์ ครั้งที่ 29 ขณะที่ประเทศไทยดัน มวยไทย สุดตัว พร้อมกับ ยูโด-ฟันดาบ ด้วย
ซีเกมส์ ครั้งที่ 29,เพิ่มชนิดกีฬาซีเกมส์,ข่าวกีฬา,ข่าว,ไทยรัฐออนไลน์